text: Stor fangst af khat  
  17 september 2010 kl. 15.02
  Hele 238 sække af den euforiserende khat-plante blev kort efter midnat beslaglagt af tysk politi, oplyser dr.dk.
  Tæt på den dansk-tyske grænse stoppede betjentene en lukket varevogn ført af en 24-årig chauffør med polske papirer.
  Da betjentene åbnede til varerummet lå der - fra gulv til loft - 238 sække med khat, der fyldte rummet helt.
  
  Khat for 1 mill. kr. 
  De mange sække khat vejede 2,6 tons og ville på det illegale marked herhjemme indbringe mere end en million kroner.
  I stedet er chaufføren nu anholdt og planterne beslaglagt.
  Med den nye store fangst har politiet i Flensborg indtil nu i år afsløret forsøg på indsmugling af mere end syv tons khat.
  